ERC vol que Llanos de Luna expliqui al parlament els fets de la guàrdia civil a Sant Celoni - VilaWeb
Diumenge 09.02.2014 13:46
ERC vol que Llanos de Luna expliqui al parlament els fets de la guàrdia civil a Sant Celoni
Dos agents uniformats prenien nota de les cases on hi havia penjades estelades
ERC demanarà demà formalment la compareixença al parlament de la delegada del govern espanyol a Catalunya, Maria de los Llanos de Luna, perquè doni explicacions sobre el fet que dos agents de la guàrdia civil prenguessin nota ahir d'adreces particulars de Sant Celoni on hi havia penjades estelades al balcó; així ho van denunciar a VilWeb diversos veïns. El vice-secretari de comunicació d'ERC, Oriol Amorós, ha declarat que 'si axò es comprova serien uns fets de gravetat, vulneració de drets fonamentals i incomprensió de la normalitat democràtica'. I ha recordat que les competències en seguretat són exclusives de Catalunya.
'La sensació que tenim és que és un punt de provocació, perquè té poc sentit que es passegin dos guàrdies civils pels carres d'un poble i anotin les estelades que hi ha a les cases particulars.' Així s'expressava en declaracions a VilaWeb el portaveu de CiU a l'ajuntament de Sant Celoni, Francesc Deulofeu.
Aquest és el relat que ens feia un dels veïns: 'Han entrat dos guàrdies civils a la plaça de la Vila, i s'han posat davant de tothom, mirant els diferents edificis i aixecant els dits, comptant les estelades i prenent nota a una llibreta.'
Aquest veí se'ls va apropar i els va fer fotos amb el mòbil; els agents s'hi van atansar, i li van demanar que s'identifiqués, però en aquell moment ell no duia al damunt el carnet d'identitat, de tal manera que el van dur fins a la comissaria de la policia local. Allà el van reconèixer i identificar de seguida; van dir a la parella de la guàrdia civil qui era. Aquest veí remarcava l'estupefacció pel fet que dos agents de la guàrdia civil, en ple migdia d'un dissabte, amb el tràfec de gent que hi havia a la plaça, s'haguessin dedicat a assenyalar i a prendre nota de qui tenia una estelada al balcó.
Una provocació
Francesc Deulofeu, de CiU, ha declarat: 'Quan plantegem de poder votar, que la gent digui el que vol sobre el futur del país, ens sembla que aquí hi ha una certa provoació. El civisme i l'esperit democràtic del poble català no es mereixen actuacions o actituds com aquestes.'
També comentava que no és pas habitual que hi hagi agents de la guàrdia civil al municipi, i que parlaran tant amb CiU a nivell nacional com amb el batlle, Joan Castaño (PSC) perquè es demanin explicacions a la delegada del govern espanyol a Catalunya, María de los Llanos de Luna.
Llanos de Luna.
Oriol Amorós.
Resposta a la guàrdia civil a la xarxa: #GuardiaCivil TincEstelada
Editorial de Vicent Partal: Com cal respondre a la provocació?
"Civil Guard, I've got a Catalan Independence Flag too"